ΑΠΌΦΑΣΗ ΤΗΣ ΕΠΙΤΡΟΠΉΣ της 10ης Φεβρουαρίου 2009 σχετικά με τη χρηματοδοτική συνδρομή της Κοινότητας στο πλαίσιο έκτακτων μέτρων για την καταπολέμηση της ψευδοπανώλους των πτηνών στη Γερμανία το 2008 [κοινοποιηθείσα υπό τον αριθμό Ε(2009) 712] (Το κείμενο στη γερμανική γλώσσα είναι το μόνο αυθεντικό) (2009/110/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα (1), και ιδίως το άρθρο 3 παράγραφος 3 και το άρθρο 4 παράγραφος 2, Εκτιμώντας τα ακόλουθα: (1) Η ψευδοπανώλης των πτηνών είναι λοιμώδης ιογενής νόσος η οποία προξενεί υψηλή θνησιμότητα στα πουλερικά. (2) Στην περίπτωση επιδημικής έξαρσης της ψευδοπανώλους των πτηνών, υπάρχει κίνδυνος να διαδοθεί ο παράγοντας της νόσου σε άλλα αγροκτήματα εκτροφής πουλερικών εντός του συγκεκριμένου κράτους μέλους, αλλά επίσης και σε άλλα κράτη μέλη και σε τρίτες χώρες μέσω του εμπορίου ζώντων πουλερικών και προϊόντων πουλερικών. (3) Μια έξαρση της εν λόγω νόσου είναι δυνατόν να λάβει ταχέως διαστάσεις επιδημίας η οποία μπορεί να μειώσει κατακόρυφα την κερδοφορία της πτηνοτροφίας. (4) Η οδηγία 92/66/ΕΟΚ του Συμβουλίου, της 14ης Ιουλίου 1992, για τη θέσπιση κοινοτικών μέτρων για την καταπολέμηση της ψευδοπανώλους των πτηνών (2) θεσπίζει μέτρα τα οποία σε περίπτωση επιδημικής έξαρσης πρέπει να εφαρμόζονται επειγόντως από τα κράτη μέλη, ούτως ώστε να προλαμβάνεται η περαιτέρω εξάπλωση του ιού. (5) Η απόφαση 90/424/ΕΟΚ καθορίζει τις διαδικασίες που διέπουν τη χρηματοδοτική συνδρομή της Κοινότητας για συγκεκριμένα κτηνιατρικά μέτρα, συμπεριλαμβανομένων των εκτάκτων μέτρων. Σύμφωνα με το άρθρο 4 παράγραφος 2 της εν λόγω απόφασης, τα κράτη μέλη λαμβάνουν χρηματοδοτική συνδρομή για την κάλυψη του κόστους ορισμένων μέτρων για την εξάλειψη της ψευδοπανώλους των πτηνών. (6) Το άρθρο 3 παράγραφος 5 και το άρθρο 4 παράγραφος 2 της απόφασης 90/424/ΕΟΚ καθορίζουν κανόνες για το ποσοστό των δαπανών των κρατών μελών οι οποίες μπορούν να καλυφθούν από τη χρηματοδοτική συνδρομή της Κοινότητας. (7) Η καταβολή της χρηματοδοτικής συνδρομής της Κοινότητας στο πλαίσιο των έκτακτων μέτρων εκρίζωσης της ψευδοπανώλους των πτηνών υπόκειται στους κανόνες που καθορίζονται στον κανονισμό (ΕΚ) αριθ. 349/2005 της Επιτροπής, της 28ης Φεβρουαρίου 2005, για τους κανόνες σχετικά με την κοινοτική χρηματοδότηση των επειγουσών παρεμβάσεων και της καταπολέμησης ορισμένων νόσων των ζώων που αναφέρονται στην απόφαση 90/424/ΕΟΚ του Συμβουλίου (3). (8) Το 2008 εκδηλώθηκαν στη Γερμανία κρούσματα ψευδοπανώλους των πτηνών. Σύμφωνα με την οδηγία 92/66/ΕΟΚ και το άρθρο 3 παράγραφος 2 της απόφασης 90/424/ΕΟΚ, η Γερμανία έλαβε μέτρα για την καταπολέμηση των εν λόγω κρουσμάτων. (9) Η Γερμανία εκπλήρωσε τις τεχνικές και διοικητικές υποχρεώσεις της, όπως προβλέπονται στο άρθρο 3 παράγραφος 3 της απόφασης 90/424/ΕΟΚ και στο άρθρο 6 του κανονισμού (ΕΚ) αριθ. 349/2005. (10) Στις 18 Ιουνίου 2008 και στις 17 Ιουλίου 2008, η Γερμανία υπέβαλε εκτίμηση του κόστους που προέκυψε για τη λήψη μέτρων εκρίζωσης της ψευδοπανώλους των πτηνών. (11) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Χρηματοδοτική συνεισφορά της Κοινότητας στη Γερμανία Η Κοινότητα ενδέχεται να χορηγήσει στη Γερμανία χρηματοδοτική συνδρομή για τις δαπάνες που πραγματοποίησε το εν λόγω κράτος μέλος το 2008 στο πλαίσιο της λήψης μέτρων για την καταπολέμηση της ψευδοπανώλους των πτηνών, σύμφωνα με το άρθρο 3 παράγραφος 2 και το άρθρο 4 παράγραφος 2 της απόφασης 90/424/ΕΟΚ. Άρθρο 2 Αποδέκτης Η παρούσα απόφαση απευθύνεται στη Ομοσπονδιακή Δημοκρατία της Γερμανίας. Βρυξέλλες, 10 Φεβρουαρίου 2009.

[Source: multi_eurlex | Tokens: 3421]